Сууну тазалоо

Сууну тазалоо – ичүүгө жана өндүрүшкө колдонууга жолтоо болгон киргилт заттан (эриген жана калкыган заттар, бактериялар, өсүмдүк жана майда жандыктар) сууну арылтуу процесси. С. т. көп процессти өзүнө камтыйт: тундуруу, түссүздөндүрүү, темир бирикмелерин азайтуу (Fe2+, Fe3+), марганец бирикмелеринен (MnO2, MnCO3), фтордон арылтуу (NaF), зыянсыздандыруу жана сууда эриген газдарды (О2, СО2, H2 S) жыт, даам берүүчү органикалык  заттар ж.б. жоготуу. Тундуруу жана түссүздөндүрүү фильтрлерде жана тундуруучу жайларда ишке ашат. Калкыган заттар кичине болсо сууну тазалоочу жайларга жиберүүдөн мурда ага коагулянттар (Al 2(SO4)3, FeSO4, FeCl3) жана флокулянттар (полиакриламид, H2SiO3) кошулат. Щелочтук чөйрөнү акиташ аркылуу түзөт. Фильтр материалдары катары кварц куму, антрацит жана мрамор күкүмдөрү, диатомит, фильтр-перлит колдонулат. С. т. бир баскычта аткарылуусу мүмкүн. Темир (Fe2+) бирикмелерин азайтуу үчүн жер алдынан алынган сууларга аба жиберүү жана чыпкалоо методдору колдонулат же сууга окистендиргичтер -Cl2, KМnO4, О3 жиберилет. Темир туздарын (Fe3+) жер үстүндөгү суулардан арылтуу үчүн коагуляция, хлорлоо же акиташтоо, ал эми марганец бирикмелерин азайтуу үчүн аба менен сууну окистендирүү, акиташтоо, Cl2, KМnO4, О3, колдонулат. Сууну зыянсыздандыруу үчүн хлорлоо, озондоштуруу, ультрафиолет нурлар менен иштетүү керек. Сууда эриген газдар СО2 жана СН4 аба менен иштетүүдө, О2-вакуумда же калыбына келтиргичтер (SO2, Na2SO3) менен таасир берүүдө кескин азайат. Н2S-окистендирүүдө же биохим. ыкма менен иштетүүдө кетет. Орг. заттар активдүү көмүр гранулу аркылуу өткөрүүдө же көмүр күкүмүн сууга кошууда азайат.

 Колдонулган адабияттар 
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6
Категория: Химия